Die Lualabarivier is 'n rivier in die Demokratiese Republiek die Kongo. Omdat dit die meeste water aan die Kongorivier lewer, is dit die Kongo se belangrikste boloop. Die Lualaba ontspring by die Musofipiek (1526 m bo seespieël, 11° 52′ 41″ suid, 26° 26′ 35″ oos) op die Katangaplato. Dit is 'n 120 km wes van Lubumbashi en net noord van die grens met Zambië. Na 'n 1800 km bereik die rivier, wat soms tot 6 km breed kan wees, die omgewing van Kisangani en staan van daar stroomafwaarts bekend as die Kongorivier. Met watervalle en stroomversnellings verlaat die rivier die Katangaplato en bereik die Plat de la Manika (Manikaplato). By die Nzilowaterval is die rivier, moerasse en vleilande by 10° 33′ 35″ suid en 25° 37′ 41″ oos opgedam om die Nzilodam (Lac del Commune, Delcommune-meer) te vorm. Hierdie dam lewer hidroëlektriese krag aan Kolwezi, slegs 16 km wes van die rivier. Vanaf Bukama raak die rivier vir 'n 640 km bevaarbaar waar dit deur palmwoude deur die Upembalaagtes, die Upembameeer en die Kisale-meer vloei.